**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.03.2021, ora 08:00 – 08.03.2021, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.03.2021, ora 07:00**

**RÂURI**

**Debitele au fost în general staționare**, exceptând cursul mijlociu şi inferior al Prutului şi cursul inferior al Jiului, unde au fost în creştere prin propagare.

Pe râurile din bazinul Siretului, debitele au fost în scădere.

Formaţiunile de gheaţă (gheaţă la maluri) prezente în bazinele Moldovei, Bistriței şi în bazinele superioare ale râurilor: Someş, Mureş, Bega Veche, Moravița, Bârlad, au fost în extindere și intensificare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) în bazinele superioare ale râurilor: Jiu, Lotru, Prahova, pe cursul superior al Prutului și mai mici (sub 30% din normalele lunare) pe râurile din bazinele hidrografice: Târnava Mare, Bega Veche, Amaradia, Vedea, Rm. Sărat, Bârlad și Tazlău şi pe unii afluenți ai Oltului inferior.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**, exceptând cursul inferior al Prutului şi cursul inferior al Jiului, unde vor fi în creştere prin propagare.

Pe râurile din bazinul Siretului, debitele vor fi în scădere.

Formațiunile de gheață (gheaţă la maluri) vor fi ȋn extindere şi intensificare și pot determina, în evoluţia lor, variaţii de niveluri pe unele sectoare de râu.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 07.03.2021 – 08.03.2021 a fost în scădere, având valoarea de 6200 m3/s**, sub media multianuală a lunii martie (6700 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în scădere (6000 m3/s).**

În aval de Porţile de Fier debitele vor fi în scădere.

**Se situează în faza I de apărare următoarele sectoare de dig:**

-Ciulineț-Isaccea, Letea, T. Vladimirescu, R3, R4 (din administrarea S.G.A. Tulcea), Nufăru-Victoria (din administrarea consiliilor locale) – **jud Tulcea;**

**2.** **Situaţia meteorologică în intervalul 07.03.2021, ora 08:00 –08.03.2021, ora 06:00**

**ÎN ŢARĂ**

Vremea s-a încălzit față de ziua precedentă în cea mai mare parte a țării, dar cu precădere în centru, est, sud-est și local la deal și la munte. Cerul a fost variabil în regiunile extracarpatice și în zona montană și mai mult senin în restul teritoriului. Vântul a suflat slab și moderat, cu unele intensificări la munte, îndeosebi pe crestele Carpaților Orientali, dar trecător și pe arii restrânse în cursul zilei și în sud-est. Stratul de zăpadă era prezent în zona montană și măsura, în platformele staţiilor meteorologice, până la 200 cm în Munții Făgăraș, la peste 2000 m altitudine. La începutul intervalului, izolat s-a semnalat ceață în sud-estul Olteniei și în sud-vestul Munteniei. Temperaturile maxime s-au încadrat între 2 grade la Joseni și 11 grade la Focșani, iar la ora 06.00 se înregistrau valori termice cuprinse între – 12 grade la Miercurea Ciuc și 3 grade la Sulina.

**LA BUCUREŞTI**

Vremea a fost predominant frumoasă și s-a încălzit față de ziua precedentă. Cerul a fost variabil în prima parte a intervalului, apoi mai mult senin. Vântul a suflat slab şi moderat. Temperatura maximă a fost de 9 grade la toate stațiile meteorologice, iar la ora 06.00 erau -2 grade la Filaret și Băneasa și 0 grade la Afumați.

**3. Prognoza meteorologică în intervalul 08.03.2021, ora 08:00 –09.03.2021, ora 08:00**

**ÎN ŢARĂ**

Vremea va fi în general frumoasă, iar valorile termice vor fi în creștere ușoară în special în jumătatea de sud a țării. Cerul va fi variabil, cu înnorări mai persistente în regiunile nordice, nord-estice și parțial în cele centrale, începând din orele serii. Mai ales noaptea vor fi precipitații slabe, ninsori în Carpații Orientali și predominant ninsori local în Moldova și izolat în Maramureș și în estul Transilvaniei. Vântul va avea intensificări temporare în zona de munte, cu precădere pe creste, ziua în nord-estul și sud-vestul țării, iar noaptea în sud-est și va sufla slab și moderat în rest. Temperaturile maxime se vor încadra între 4 și 13...14 grade, valorile cele mai ridicate fiind în vestul și sudul Olteniei,

precum și în sud-vestul Munteniei; minimele termice vor fi cuprinse între -8 grade în depresiunile din estul Transilvaniei și 2 grade pe litoral. În zonele joase, izolat vor fi condiții de ceață.

**LA BUCUREŞTI**

Vremea va fi predominant frumoasă și se va încălzi ușor. Cerul va fi variabil, mai mult senin ziua, iar vântul va sufla slab și moderat. Temperatura maximă va fi de 11...12 grade, iar cea minimă de -2...0 grade.

**4. Buletin nivometeorologic pentru perioada 07.03.2021, ora 11.00 – 08.03.2021, ora 20.00**

**Munţii Făgăraş:** **RISC 2 - MODERAT**

Ninsorile slabe, cumulate în ultimele două zile, au depus un strat subțire de zăpadă proaspătă tip pulver, care parțial a fost spulberată din zona înaltă spre zonele mai adăpostite și pe văi. La peste 1800 m, la supraîncărcări mari, se pot declanșa avalanșe de dimensiuni mici și izolat medii, mai ales în zonele adăpostite, unde sunt prezente depozite mai vechi sau în apropierea crestelor unde sunt plăci mai vechi de vânt, care încă se pot fisura. Sub 1800 m altitudine, stratul de zăpadă care este redus, iar în partea superioară prezintă cruste de gheață. În zonele cu depozite mai mari, pe pantele suficient de înclinate din zona 1500-1800 m, la supraîncărcări mari, se pot declanșa avalanșe de dimensiuni mici.

**Munţii Bucegi:** **RISC 3 - ÎNSEMNAT**

Ninsorile viscolite din ultimele zile, deși nu au fost însemnate cantitativ, au creat numeroase plăci de vânt, de grosimi variabile, care în anumite zone adăpostite pot depăși 50 cm. Zăpada nouă a căzut peste zăpada veche, stabilizată, care prezintă la suprafață cruste de gheață și peste care poate aluneca cu ușurință. La supraîncărcări oricât de mici, se pot declanşa cu ușurință avalanşe de dimensiuni mici sau medii, care pot aluneca până la altitudini de sub 1800 m. Sub 1800 m altitudine, stratul de zăpadă este stabilizat în mare parte, și are în partea superioară cruste de gheață, peste care s-au depus local 5-10 cm de zăpadă proaspătă. În zonele cu depozite mai mari de zăpadă, pe pantele suficient de înclinate, la supraîncărcări se pot declanșa avalanșe de dimensiuni mici.

**Munţii Rodnei:** **RISC 2 - MODERAT**

La suprafață s-au depus câțiva cm de zăpadă proaspătă peste stratul mai vechi, înghețat și în general stabilizat, care prezenta cruste de gheață la suprafață, cruste peste care zăpada noua poate aluneca. Sub acțiunea unor supraîncărcări mari, pe pantele suficient de înclinate, în zonele cu depozite recente de zăpadă, acest strat proaspăt de zăpadă poate aluneca, favorizând astfel declanșarea avalanșelor de dimensiuni mici și izolat medii. Sub 1800 m, a nins slab peste cruste mai vechi de gheață care acoperă vechiul strat, stabilizat. În zonele cu depozite mai însemnate se pot declanșa avalanșe mici în condiții de supraîncărcări mari.

**Munţii Parâng-Şureanu:** **RISC 2 - MODERAT**

La suprafață întâlnim numeroase cruste de gheață, iar în profunzime stratul de zăpadă este stabil. Izolat, la supraîncărcări mari, în zonele adăpostite unde sunt depozite și acumulări de zăpadă, se pot declanșa avalanșe de dimensiuni mici și izolat medii. Sub 1800 m altitudine, stratul are dimensiuni reduse și este stabil. În zonele cu depozite vechi mai însemnate, pe pantele suficient de înclinate din zona 1500-1800 m, la supraîncărcări mari, se pot declanșa avalanșe de dimensiuni mici.

**Munţii Ţarcu-Godeanu:** **RISC 2 - MODERAT**

La suprafață întâlnim numeroase cruste de gheață, iar în profunzime stratul de zăpadă este stabil. Izolat, la supraîncărcări mari, în zonele adăpostite unde sunt depozite și acumulări de zăpadă, se pot declanșa avalanșe de dimensiuni mici și izolat medii. Sub 1800 m altitudine, stratul are dimensiuni reduse și este stabil. În zonele cu depozite vechi mai însemnate, pe pantele suficient de înclinate din zona 1500-1800 m, la supraîncărcări mari, se pot declanșa avalanșe de dimensiuni mici.

**Munţii Călimani-Bistriţei-Ceahlău:** **RISC 2 - MODERAT**

La suprafață sunt depuși până la 10 cm de zăpadă proaspătă peste crustele de gheață de la suprafața stratului vechi, în general stabilizat. Vântul intens din ultimele zile, din sector nord-vestic, a format plăci de vânt, local consistente în zonele adăpostite și care pot aluneca cu ușurință peste stratul vechi, înghețat. Pe pantele suficient de înclinate, chiar și sub acțiunea unor supraîncărcări slabe, se pot declanșa avalanșe de dimensiuni mici și medii. La altitudini mai mici de 1800 de metri, în zonele cu depozite mai vechi dar încă însemnate și cu pantele înclinate, se pot declanșa avalanșe mici în condițiile de supraîncărcări mari.

**Munţii Vlădeasa-Muntele Mare:** **RISC 1 - REDUS**

Stratul de zăpadă are dimensiuni reduse şi este stabilizat, având formate la suprafață și cruste de gheață. La suprafață se găsesc câțiva cm de zăpadă proaspătă. Cu totul izolat la supraîncărcări mari se pot declanșa avalanșe de dimensiuni mici pe văile și pantele adăpostite, unde zăpada este acumulată în depozite mai mari.

**Evoluția vremii în ultimele 24 de ore:**

Vremea s-a răcit. Cerul a fost noros ieri, când pe arii relativ extinse în Carpații Meridionali și Orientali s-au semnalat ninsori moderate, ce au avut și caracter de aversă. Stratul de zăpadă s-a menținut sau a crescut ușor în majoritatea masivelor. Vântul a slăbit în intensitate, dar a mai prezentat ieri intensificări temporare, din sector nord-vestic, de până la 60-70 km/h în zonele de creastă, unde temporar a spulberat zăpada. Local s-a semnalat ceață asociată cu chiciură.

**Grosimea stratului de zăpadă în 07.03.2021, ora 08.00:**

**Carpaţii Meridionali:** 201 cm la Bâlea-Lac, 115 cm Vf. Țarcu, 121 cm la Vf. Omu, 47 cm la Sinaia, 26 cm la Parâng, 24 cm la Cuntu, 24 cm la Păltiniș, 17 cm la Predeal;

**Carpaţii Orientali:** 123 cm la Vf. Călimani, 84 cm la Lăcăuți, 61 cm la Ceahlău-Toaca, 63 cm la Vf. Iezer, 36 cm la Bucin și 25 cm la Penteleu;

**Carpaţii Occidentali:** 47 cm la Semenic, 20 cm la Stâna de Vale, 10 cm la Vf. Vlădeasa, 7 cm la Băișoara.

**Prognoza vremii în intervalul 07.03.2021, ora 11.00 – 08.03.2021, ora 20.00:**

Vremea va fi rece și în general frumoasă, geroasă noaptea și dimineața la altitudini mari. Cerul va fi variabil, cu unele înnorări temporare la sfârșitul intervalului în nordul Carpaților Orientali, unde local va ninge slab. Vântul se va intensifica treptat, în special în cursul zilei de mâine din sector vestic și nord-vestic, cu rafale de până la 70-80 km/h în zonele înalte, spulberând temporar zăpada. Pe arii restrânse se va semnala ceață cu chiciură.

**Temperaturi prognozate în intervalul 07.03.2021, ora 11.00 - 08.03.2021, ora 20.00:**

**Peste 1800 m:** temperaturi minime: -14 la -10 gr.C; temperaturi maxime: -11 la -5 gr.C;

**Sub 1800 m:** temperaturi minime: -11 la -8 gr.C; temperaturi maxime: -6 la 1 gr.C.

**Vânt la peste 2000 m:** din sector vestic și nord-vestic, cu viteze ce vor atinge temporar 70-80 km/h.

**Izoterma de 0 grade:** între 500-900 m în Carpații Meridionali și Occidentali, între 200 și 500 m în Orientali.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Garda Naţională de Mediu – Comisariatul Judeţean Brăila*** şi ***Inspectoratul General pentru Situaţii de Urgenţă*** informează despre producerea, la data de 07.03.2021, unui incendiu la depoziul de deşeuri din zona localităţii Muchea, comuna Siliştea, judeţul Brăila. A fost afectată o suprafaţă de aproximativ 1000 mp. Cauza probabilă de izbucnire a incendiului a fost autoaprinderea deşeurilor. I.S.U. Brăila a intervenit cu două autospeciale pentru stingerea incendiului.

1. **În domeniul solului şi vegetaţiei**

***Administrația Rezervației Biosferei Delta Dunării*** informează despre izbucnirea, la data de 07.03.2021, la ora 10:00, unui incendiu de stuf şi papură, în zona de confluenţă a canalului Crasnicol cu canalul Buhaz, judeţul Tulcea. Incendiul este în desfăşurare, fiind afectată o suprafaţă de circa 10 ha. Se va reveni cu informaţii după stingerea incendiului.

***Administrația Rezervației Biosferei Delta Dunării*** informează despre izbucnirea, la data de 07.03.2021, la ora 15:00, unui incendiu de vegetaţie uscată, stuf şi papură, în zona malului drept al canalului Buhaz (la circa 4 km sud de Cherhanaua Veche, localitatea Sfântu Gheorghe), judeţul Tulcea. Incendiul este în desfăşurare, fiind afectată o suprafaţă de circa 8 ha. Se va reveni cu informaţii după stingerea incendiului.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

**Direcția de Comunicare, Transparență și IT**